越南

越南，以前叫安南，而今全名叫，係東南亞一個社會主義國家。喺1976年之前嘅南北越時期，越南社會主義共和國嘅前身北越個名叫做越南民主共和國。越南嘅首都係河內。

越南嘅地理位置喺東南亞嘅中南半島東端，東面就係南中國海，北緯 8°30' 至 23°22'，東經 102°10' 至 109°30'。同柬埔寨、老撾同埋中國嘅雲南、廣西接壤，又同中國廣西共享北部灣。兩國原先響正海灣中心個白龍尾島劃界，家下以東經 108°03' 作為新嘅邊界。

越南係東南亞國協成員之一。

歷史 

根據多個國家嘅歷史記載，越南嘅歷史可以追溯至4000年前。

公元前3世紀，秦朝侵略越南北部地區。響前1世紀至10世紀嘅大部份時間，越南係喺中國古代各政權嘅統治之下。968年，丁部領統一境內嘅割據勢力而建國，響李朝建立後，宋朝承認佢嘅主權。響脫離北屬之後嘅歷史中，越南成為藩屬國。

大蒙古國時期，越南陳朝曾擊退蒙古嘅入侵。而蒙古人忽必烈嘅元朝建立之後，越南陳朝嘅陳興道又曾兩次擊退元軍嘅入侵。

嘉慶七年，阮福映建立阮朝，第二年請清朝冊封做「南越國王」，最終嘉慶帝改以「越南國王」嘅名冊封，阮朝嘅正式國號就係「越南」，取代咗以前嘅名安南，用到依家。

19世紀末，越南成為法國殖民地，直到1954年獲法國承認獨立。但未幾越南分裂成南越同埋北越，兩國打咗十幾年嘅越戰，1976年由北越統一越南。

1977年，越共四大確定咗親蘇聯嘅方針，同中共嘅關係轉趨冷淡。1978年，由於越南政府響前南越地區推行「社會主義改造」，導致大批越南華僑逃離越南。1978年12月25日，越南黎筍政府派25萬越南人民軍部隊入侵柬埔寨，越軍好快就攻入柬埔寨嘅首都金邊，並且係推翻紅色高棉後扶植名為柬埔寨人民共和國嘅親越傀儡政權，但聯合國一直唔承認柬埔寨人民共和國。1979年1月，越南同蘇聯簽訂咗《越蘇友好合作互助條約》，越軍佔領柬埔寨之後，係柬泰邊境地區部署重兵，紅色高棉亦都向泰國邊境逃跑，越軍打到柬泰邊境，令泰國邊境地區人民嘅生命財産遭到嚴重嘅損失。雙方係經過13天嘅戰鬥後講和。1979年，中國為咗分擔柬埔寨被越南攻打嘅壓力入侵越南，史稱中越邊境戰爭，中國人民解放軍係攻入越南北部嘅諒山、高平、老街三個省會之後撤軍回國。之後，中越邊境仍不斷發生衝突，衝突持續咗10年咁耐。1986年，越共換咗領導人之後，開始改變越南嘅經濟政策，佢哋學習市場經濟同埋對外開放投資嘅模式，嗰政策叫做「革新開放」。1989年，中蘇關係實現正常化，同年9月27日，越南從柬埔寨撤軍，中越邊境衝突結束。1991年，越南共產黨派出代表團訪問中國，中越關係實現正常化。1992年，韓越關係實現正常化。

1995年7月，越南同美國建交。

地理 
越南全國佔地大約331,688平方公里。地形包括有丘陵嘅茂密森林，平地面積唔超過20%。山地面積佔40%，丘陵佔40%，森林佔42%。

宗教

外來宗教 
 佛教：越南最大嘅宗教。越南佛教係從印度傳入，但響東漢末年，大乘佛教從中國傳入越南，越南人叫佢做「北宗」。10世紀之後，被尊為國教。上座部佛教自泰國同柬埔寨傳入，稱之為「南宗」。目前信大乘佛教嘅佛教徒多啲。
 天主教：1533年傳入越南，發展迅速，響法國統治時期取得合法地位，目前有大約300幾萬嘅信徒。
 基督新教：1893年傳入西貢，但遭法國殖民當局禁止。直到1920年，宣道會喺越南打穩基礎。基督新教而家有唔少信徒，主要分佈喺河內、海防、承天、廣南－峴港、波萊古、平順等地。

本土宗教 
 高台教：係1926年吳文昭、黎文忠揉和佛教、基督教、道教、儒教創立嘅本土宗教，全名係「大道三期普渡高台教」。信孔子、姜太公、耶穌、老子、釋迦，每日6點、12點、18點、24點要焚香誦經。
 和好教：1939年由黃富楚創立，係佛教嘅變體，但係唔起寺廟，用塊紅布代替神像，供品係鮮花同清水。

政治 
越南由越南共產黨一黨執政，國內冇其它合法政黨，越共總書記係黨同國家最高領導人，兼任中央軍事黨委書記，掌握軍權。2001年取消政治局常委之後，黨總書記、國家主席、政府總理同國會主席被視為越共領導層嘅「四大支柱」。

教育 
響2000年，越南經已基本實現小學義務教育普及化嘅目標。2001年全面推廣9年義務教育。響2001-2002學年，越南全國大、中、小學學生大約有1,860萬名。全國有2.58萬間三級普通學校，179間高等院校。

攷